Title: Siivousmenetelmät
Course: Puhtauspalvelualan perusteet

SIIVOUSMENETELMÄT

Siivous on sisätiloissa tapahtuvaa pintojen puhdistusta, suojausta ja hoitoa. Siivousmenetelmä on yleisnimi kaikille niille menetelmille millä puhtautta tuotetaan tai ylläpidetään. Siivousmenetelmiä ovat puhdistus-, hoito- ja suojausmenetelmät. Siivoukseen kuuluvat myös erilaiset järjestelytehtävät.

Siivouksen tarve määräytyy sen mukaan, millaista puhtaustasoa tilan käyttötarkoitus edellyttää. Siivouksen tavoitteina voidaan pitää hygieenisyyttä, turvallisuutta, edustavuutta, esteettisyyttä, viihtyvyyttä, toimivuutta ja taloudellisuutta. Tiloissa oleva lika ja sen laatu määrittää mitä menetelmää käytetään.

Siivousajasta suurin osa kuluu erilaisiin puhdistustehtäviin. Ylläpitosiivous on säännöllisin väliajoin käsi- tai konemenetelmin tehtävä siivous, joka on määritelty palvelukuvauksessa tai työohjeissa. Ylläpitosiivous voi sisältää myös väli-, tarkistussiivouksia sekä jaksoittaisia töitä, kuten esimerkiksi yläpölyjen pyyhintää ja lattioiden puhdistushoitoa.

PUHDISTUSTAPAHTUMA

Puhdistustapahtumassa erotetaan yleensä neljä osatekijää:

- vesi ja /tai puhdistusaine
- mekaniikka/työ (käsi -tai konemenetelmä)
- lämpötila
- aika

Eri osatekijöiden osuus riippuu käytetystä puhdistusmenetelmästä.

Mekaniikka:

- puhdistusmenetelmässä käytetyn siivousvälineen/koneen ja veden aikaansaama hankaustyö

Aika:

- lika vaatii aina aikaa
- useimpien puhdistusaineiden irrotuskyky paranee vaikutusaikaa pidennettäessä
- vaikutusajan käyttämistä rajoittaa pintojen veden ja puhdistusaineiden kesto

Lämpötila:

- lämpötilan nostaminen nopeuttaa useita kemiallisia reaktioita, jolloin lian irtoaminen tehostuu
- lämpötilan käyttöä lian irrottamisen tehostajana rajoittaa pintojen lämmönkesto

 Puhdistusaine + vesi:

- kemiallista energiaa puhdistustapahtumaan tuovat vesi ja puhdistusaine
- puhtaan veden pintajännitys ehkäisee sen tehokkaan tunkeutumisen likaan
- puhdistusaineissa tensidien tehtävänä on mm. alentaa puhdistusaineliuoksen pintajännitys, jolloin liuos leviää tasaisesti, kostuttaa pinnan ja lian irrottaminen voi alkaa
- kemiallisen energian osuus lian poistamisessa on sitä suurempi mitä voimakkaampaa puhdistusainetta käytetään ja mitä kosteammasta menetelmästä on kyse
- nihkeäpyyhinnässä kemiallisen energian vaikutus on vähäinen, sen sijaan esim. pesussa (vrt. vahanpoisto) sekä kemiallisella että mekaanisella energialla on tärkeä merkitys
- olennainen merkitys puhdistusaineen liuottimena ja lian kuljettamisessa pinnalta pois
- veden määrän mukaan voidaan jakaa kuiva-, nihkeä-, kostea ja märkäpyyhintään sekä pesumenetelmiin
- kuivin ja nihkein menetelmin saadaan poistetuksi pääasiassa vain irtolikaa

VESI PUHDISTUSTAPAHTUMASSA

 Vedellä on monta tehtävää puhdistustapahtumassa:

- vesi kostuttaa puhdistettavan pinnan
- liuottaa ja kuljettaa likaa
- poistaa likaa mekaanisesti
- toimii lämpöenergian tuojana ja puhdistusaineiden laimentajana sekä
- huuhtelee lian pinnoilta

Veden kovuus

Vedellä on myös huonoja ominaisuuksia puhdistustapahtumassa. koska vesi on hyvä liuotin, se liuottaa helposti maaperän suoloja.
Mitä enemmän on suoloja liuennut, sitä kovempaa sanotaan veden olevan.
Veden kovuutta aiheuttavat suolat heikentävät puhdistusaineen lianirrotuskykyä ja jopa saostavat saippuan kalkkisaippuaksi, jolla ei ole pesutehoa lainkaan.
Tästä syystä puhdistusaineissa käytetään aineita, jotka sitovat kovuutta aiheuttavat suolat.

Veden pintajännitys

Toinen veden haittatekijä on sen suuri pintajännitys, jonka vuoksi vesi pyrkii pinnalla ollessaan pisaramuotoon.
Tämän vuoksi puhdas vesi ei ole pesuominaisuuksiltaan hyvä. Jotta veden käyttö olisi hyödyllistä, pitää pintajännitys poistaa jonkin puhdistusaineen avulla tai veden erityisellä käsittelyllä.

Veden määrä puhdistustapahtumassa

Siivouksessa kannattaa pohtia tarkoin, kuinka suuri vesimäärä puhdistukseen tarvitaan. Liiallinen veden käyttö tekee käsityövälineen liikuttamisen raskaaksi, aiheuttaa päällekkäistä työtä, voi vahingoittaa pintamateriaaleja.
Sopivan vesimäärän käyttö kuuluu myös ympäristöä säästävään siivoukseen.

PUHDISTUSMENETELMÄ

 Lian poistamiseen käytetään vettä vain sen verran kuin se lian irtoamisen ja kuljettamisen kannalta on tarpeellista. Mitä enemmän vettä, sitä kuormittavampaa siivous on, myös taloudellisuus sekä ympäristöasiat tulee ottaa huomioon.

Veden kuljettamiseen ja sitomiseen voidaan käyttää käsimenetelmissä siivouspyyhkeitä ja moppeja. Likatyyppi ja pintamateriaalien kosteuden kesto ratkaisevat miten paljon vettä tarvitaan.

Keskitetty siivousvälineiden huolto helpottaa oleellisesti siivouksessa käytettävän veden määrän kontrollia. Siivousalueelle ei kuljeteta vettä sangoissa vaan siivousvaunuun varataan siivouskeskuksessa tarvittava määrä (nihkeitä, kosteita ja märkiä) siivouspyyhkeitä / moppeja.
Siivousvaunuun on hyvä varata pinttyneiden tahrojen poistoon annostelupullo, jossa on yleispuhdistusaineesta valmistettu käyttöliuos.

Koneellisessa puhdistuksessa vettä ja likaa ei sidota välineeseen, vaan se kuljetetaan säiliöissä ja poistetaan lattialta imun, lankaosan, laikan tai harjauksen avulla.
Myös veden määrä säädetään likatyypin ja pintamateriaalin kosteuden keston mukaan.

Moppaus

Kuivain- tai moppipyyhkimellä tai moppauskoneella suoritettava, yhtenäisin ja säännöllisin liikkein tapahtuva pinnan puhdistaminen

- kuivamoppaus
- nihkeämoppaus
- kosteamoppaus
- märkämoppaus

Pyyhintä

Siivouspyyhkeellä suoritettava, yhtenäisin ja säännönmukaisin liikkein tapahtuva pinnanpuhdistaminen.
Pyyhittäessä pinta puhdistetaan yhtenäisin liikkein, mielellään työvälinettä välillä nostamatta. Pyyhinnän tarkoituksena on sitoa lika työvälineeseen.

- kuivapyyhintä
- nihkeäpyyhintä
- kosteapyyhintä
- märkäpyyhintä

Työvälineitä ovat erilaiset mopit, pyyhkeet, ikkunapesimet ja moppauskoneet.

Myös yhdistelmäkoneella ja lattianhoitokoneella ajettaessa likaa sitoutuu työvälineeseen eli laikkaan, mutta mekaanisen vaikutuksen osuus on suurempi kuin käsimenetelmin pyyhittäessä.

Veden määrän mukaan puhutaan kuiva-, nihkeä-, kostea- ja märkäpyyhinnästä.

Kuivilla ja nihkeillä työvälineillä poistetaan roskia ja irtolikaa, kosteilla myös nestemäistä irtolikaa ja vesiliukoisia tahroja. Kosteapyyhinnässä työväline ei saa olla liian märkä, jotta pintaa ei tarvitse turhaan kuivata jälkeenpäin eikä menetelmä muodostu liian raskaaksi.

Märillä työvälineillä pyyhittäessä poistetaan kiinnittynyttä likaa ja tahroja. Pyyhinnän jälkeen pinnat on kuivattava irronneen lian ja veden poistamiseksi.

Lakaisu, harjaus ja imurointi

Puhdistusmenetelmiä, joiden avulla pinnoilta poistetaan roskia ja irtolikaa.

- Työvälineitä ovat lattiapinnoilla harjat, imurit, lakaisu- tai yhdistelmäkoneet.
- Kalustepinnoilla pölyharjat ja –huiskat.
- Kuivaimilla voidaan kerätä ja monilla siivouskoneilla imeä myös nestemäistä irtolikaa. Lakaisu kohdistuu aina lattiapintoihin, kun taas kaluste- ja tekstiilipintoja harjataan.
- Irtolikaa ja nesteitä voidaan poistaa myös imuroimalla.

Pesu

Pesua tarvitaan kiinnittyneen ja pinttyneen lian poistamiseen.

- Pesussa on mekaanisella hankauksella ja puhdistusaineliuoksella suuri osuus. Käsityömenetelmissä käytetään erilaisia harjoja ja hankauspesimiä.
- Pesu ilman koneita on raskas ja aikaa vievä menetelmä. Koneellisessa pesussa käytetään lattianhoitokonetta, yhdistelmäkonetta, painehuuhtelukonetta.
- Vettä käytetään enemmän, kuin muissa puhdistusmenetelmissä.
- Pesun jälkeen pinta huuhdotaan, jolloin lika ja puhdistusainejäämät saadaan poistettua pinnalta. Tarvittaessa pinnalta poistetaan neste eli pinta kuivataan.

Pystysuoria pintoja pestäessä puhdistusaineen vaikutusaikaa voidaan pidentää vaahdottamalla puhdistusaine vaahdotuslaitteella. Pesun jälkeen sileitä pinnoilta pesuvesi kootaan lattiakuivaimella tai ikkunakuivaimella tai koneellisesti veden- ja pölynimurilla. Tilasta riippuen pinnat huuhdellaan joko kosteapyyhkien tai käyttämällä esim. suihkuhuuhtelua.

Pintapesu

Kone- ja käsimenetelmin suoritettava kiinnittyneen ja pinttyneen lian ja/tai suoja- ja hoito-aineiden pintakerroksen poistaminen lattiapinnoilta.
Pintapesu voidaan tehdä koko pinta-alalle tai ainoastaan kuluneille kohdille. Pintapesu tehdään, kun lattian sovittu puhtaustaso ei enää toteudu ylläpitosiivous- ja hoitomenetelmin.

Huuhtelu

Huuhtelemalla voidaan poistaa irtolikaa välisiivouksen yhteydessä esim. saunoissa ja pesutiloissa sekä pesun jälkeen huuhtelemalla poistetaan pinnalle jäänyt lika ja mahdolliset pesuainejäämät.

Kuivaus

Pinnalla olevan nesteenpoistaminen siivousvälineellä tai –koneella.

Tahranpoisto

Tahrat irtoavat parhaiten, kun ne poistetaan tuoreina. Monet tahrat saadaan yleensä pois pyyhkimällä vedellä ja yleispuhdistusaineella.
Pinttyneitä ja värillisiä tahroja poistettaessa on ensin selvitettävä tahran laatu ja pinnan puhdistusaineiden ja hankauksen kesto. Vaikeimmat tahrat poistetaan erikoisaineilla.

Desinfiointi

Desinfioimalla tuhotaan tai tehdään vaarattomiksi pinnoilla olevia toiminnan kannalta haitallisia pieneliöitä.
Desinfioivien aineiden käyttö on vähentynyt, kun on todettu huolellisen puhdistamisen vähentävän olennaisesti myös mikrobien määrää. Eritetahrojen poistossa käytetään aina desinfioivaa puhdistusainetta ja kertakäyttöisiä siivouspyyhkeitä.

HOITOMENETELMÄ

Hoitomenetelmien tarkoituksena on pinnan ominaisuuksien ja ulkonäön parantaminen, sekä puhdistamisen helpottaminen. Ennen pintojen hoitoa tulee poistaa roskat ja irtolika.

Lattian puhdistushoito

- lika irtoaa lattiasta, mutta pintaan jää suojaavia ainesosia estämään sen likaantumista. Käsityömenetelmin jää pinnalle enemmän hoitoainetta kuin konetta käyttäen.
- käytetään noin kerran viikossa

Teräs- ja metallipintojen puhdistushoito

- puhdistavat teräspinnoista sormenjälkitahrat jättäen puhtaan ja likaa hylkivän pinnan
- aineet annostellaan pinnalle tai siivouspyyhkeeseen ja pinta hangataan puhtaaksi ja kuivaksi.

Hoitokiillotus

- hoitoaine levitetään puhdistetulle, käsittelemättömälle tai suojatulle lattiapinnalle
- kuivumisen jälkeen kiillotetaan nopeakierroksisella lattianhoitokoneella

Kuivakiillotus

- puhtaan lattiapinnan tiivistäminen ja naarmujen poistaminen nopeakierroksisella lattianhoitokoneella

Testaa tietosi:

Perehdy siivousmenetelmät osion opetusmateriaaliin ja sen jälkeen testaa tietosi eri menetelmistä. Testissä on 15 oikein/väärin väittämää. Sinun tulee saada kaikki oikein, jotta olet läpäissyt testin. Testin kysymykset vaihtuvat jokaisella kerralla.