Title: Kestävä kehitys
Course: Puhtauspalvelualan perusteet

Kestävän kehityksen tarkoituksena on turvata nykyisille ja tuleville sukupolville hyvät elämisen mahdollisuudet. Sen kolme peruselementtiä ovat ekologinen, taloudellinen sekä kulttuurinen ja sosiaalinen kestävyys. Tavoitteet tähtäävät siihen, että ihmiset oppivat elämään sopusoinnussa luonnon ja toistensa kanssa.

Pyrkimys kestävään kehitykseen on keskeisiltä osiltaan taistelua luontoon kohdistunutta ja kohdistuvaa liiallista kuormitusta vastaan. Yksi kestävän kehityksen tavoitteista on muuttaa teknologian kehityssuuntaa ekologisempaan suuntaan ja saada teknologiaan liittyvät vaarat hallintaan.

Ympäristöä säästävät ratkaisut siivouksessa on tehtävä siten, että ne eivät vaikuta siivouksen kokonaislaatuun. Siivouspalvelun asiakastyytyväisyyden tulee pysyä ennallaan. Siivoustoimintojen taloudellisuutta on pyritty jatkuvasti parantamaan.

Tässä osiossa perehdyt tuotteen elinkaareen valmistuksesta hävittämiseen, jätteiden lajitteluun sekä siivouksessa tarvittavien tuotteiden hankintaan.

Siivoustyön tekijä on avainasemassa siivouksen suorien ympäristövaikutusten vähentämissä. Päivittäisissä töissä tehdään jatkuvasti valintoja, jotka vaikuttavat kemikaalien, energian, materiaalien ja veden kulutukseen.

Ympäristövaikutusten vähentäminen ei edellytä puhtaudesta tinkimistä, vaan ymmärrystä siitä, miksi ja miten tiettyä siivousmenetelmää, - konetta, -välinettä tai -ainetta käytetään.

 Siivoojalla on ammatillinen vastuu toimintansa ympäristövaikutuksista. Omaa työtään suunnitteleva siivouksen osaaja on usein samalla myös ympäristöosaaja. Hän pystyy aktiivisuudellaan ja omalla asennoitumisellaan vaikuttamaan myös asiakkaan toimintaan ympäristöasioissa.

 Ympäristövastuullinen siivous on ammattiosaamista, jossa asiakkaan toiminnan, pintamateriaalien ja lian tuntemus yhdistyy tietoon ympäristön ja tavoitellun puhtaustason kannalta parhaista siivousmenetelmistä.

Ympäristövastuullisessa siivouksessa:

- ennaltaehkäistään likaantumista
- arvioidaan siivoustarvetta, mietitään työväline-, menetelmä- ja ainevaihtoehtoja
- käytetään mikrokuitutekstiilejä ja mahdollisimman mietoja puhdistusaineliuoksia ylläpitosiivouksessa
- estetään lian pinttyminen toimintaan nähden riittävällä ylläpitosiivouksella
- annostellaan puhdistusaineet tarkasti käyttöohjeen mukaan
- huolehditaan harvemmin tehtävistä siivoustöistä ja hoidetaan pintoja säännöllisesti
- vähennetään desinfioinnin tarvetta hygieenisillä työtavoilla
- vuorotellaan menetelmiä ja siivousaineita tarkoituksenmukaisesti

Ympäristövastuullisen siivouksen suunnittelussa

- määritellään siivouksen keskeiset tavoitteet kohteen eri tiloissa
- varataan riittävästi aikaa ylläpitosiivoukseen ja harvemmin tehtäviin (jaksoittaiset siivoukset), pintojen kuntoa ylläpitäviin töihin
- valitaan kohteeseen sopivat, ympäristöä säästävät työvälineet ja siivouskoneet
- laaditaan siivouskohteisiin selkeät työohjeet: eri tilojen säännölliset ja harvemmin tehtävät siivoustehtävät, menetelmät ja siivoustiheys

Mihin voin vaikuttaa ammattilaisena

Pohdi, mihin voit vaikuttaa omassa työssäsi:

- suunnitteluun, esimerkiksi raaka-ainevalintoihin
- hankintoihin
- kiinteistön energiankulutukseen
- laitteiden sähkönkulutukseen
- logistiikkaan - esimerkiksi turhien ajojen välttämiseen
- laitteiden ja muiden välineiden käyttöikään
- kemikaalien turvalliseen säilyttämiseen ja käyttöön
- jätteiden lajitteluun
- vaarallisten jätteiden turvalliseen säilyttämiseen ja jatkokäsittelyyn
- asiakkaan ajatteluun ja toimintaan
- oman työpaikan talouteen

Siivousaineet ja ympäristö

- siivousaineiden oikea valinta ja käyttö on ratkaisevassa asemassa tuotteen ympäristövaikutusten kanssa
- mikään siivousaine ei ole ympäristön kannalta harmiton tuote
- hankitaan harkiten ja mahdollisimman vähän erilaisia aineita
- jokaisen yksilönä on pohdittava aineiden käytön merkitystä omassa toiminnassaan
- siivoa riittävän usein, niin selviät miedoilla aineilla
- älä hanki vaarallisia aineita, jos voit puhdistaa pinnat muilla aineilla
- käytä desinfiointiaineita harkiten
- huomioi annostellessasi pinnan likaisuusaste
- tee valmista puhdistusaineliuosta annostelupulloon (vain tarvittava määrä), käytä sitä tahrojen, tasojen ja kalusteiden puhdistamiseen
- annostele oikein ohjeiden mukaan
- käytä tiivisteitä (pakkaus/kuljetus)
- jos mahdollista lisää mekaanisen työn määrää tai anna aineen vaikuttaa, älä lisää ainetta
- käytä mikrokuitutuotteita, hyödyntäen niiden tehokkuutta
- kierrätä pakkaukset ja hävitä aine pakkauksen ohjeiden mukaan
- suosi ympäristömerkin saaneita tuotteita

Siivousvälineet ja ympäristö

- hankittaessa kiinnitetään huomio niiden monikäyttöisyyteen. Näin vältytään hankkimasta tarpeettoman paljon erilaisia välineitä sekä helpotetaan työskentelyä
- välineiden tulee olla kulutusta kestäviä, korjattavia ja helposti puhdistettavia
- niihin tulee tarvittaessa saada myös täydennys ja vaihto-osia
- valmistusmateriaaleissa suositaan kierrätyskelpoisia materiaaleja, esimerkiksi terästä
- kestotuotteet ovat aina kertakäyttöisiä tuotteita parempi vaihtoehto

Siivouskoneet ja ympäristö

- merkittävin ympäristövaikutus koneilla ja laitteilla liittyy energian ja veden kulutukseen
- muita vaikutuksia ovat esimerkiksi valmistusvaiheen päästöt, raaka-aineiden kulutus, kuljetukset, pakkausjätteet ja käytettyjen koneiden hävittäminen
- uudet mallit kuluttavat yleensä vähemmän sähköä ja vettä kuin vanhat
- hyvin toimivia koneita ei kuitenkaan kannata vaihtaa pelkästään energiansäästösyistä. Mieluummin niistä kannattaa pitää hyvää huolta ja korjauttaa tarvittaessa
- hankitaan kestävä tuote, pitkä takuu on yksi merkki kestävyydestä

Jos voit vaikuttaa, valitse:

- laadukkaita, pitkäikäisiä tuotteita
- tuotteita, joihin saa varaosia
- tuotteita, joita saa korjattua ja huollettua
- tunnettuja tuotteita joiden laadusta ja materiaaleista on tutkittua tietoa

Työssäsi:

- pidä huolta välineistäsi
- noudata niiden käyttöohjeita
- puhdista ja huolla välineet käytön jälkeen
- pohdi, harkitse ja vaikuta aina tilanteen mukaan.

Jätelainsäädäntö

Jätelainsäädäntö koostuu jätelaista, jäteasetuksesta sekä paikallisista jätehuoltomääräyksistä.  Kunnan jätehuoltomääräykset löytyvät yleensä kunnan verkkosivuilta.  Kaikkea liiketoimintaa koskee yleinen velvollisuus noudattaa niin sanottua etusijajärjestystä. Etusijajärjestyksen mukaisesti ensisijainen tavoite on vähentää syntyvän jätteen määrää, mikäli jätettä tästä huolimatta syntyy, on se kierrätettävä. Mikäli kierrätyskään ei ole mahdollista, on jätteen haltijan pyrittävä hyödyntämään jäte muulla tavoin, esimerkiksi energiana. Viimeinen vaihtoehto etusijajärjestyksen mukaisesti on se, että mikäli jätettä ei voi hyödyntääkään, se on loppukäsiteltävä.

Elinkaariajattelu

Elinkaariajattelu tarkoittaa tuotteen tai palvelun ympäristövaikutusten arviointia koko sen elinkaaren ajan, alkaen raaka-aineiden hankinnasta ja päättyen tuotteen hävittämiseen tai kierrätykseen.

Elinkaariajattelun keskeisiä vaiheita ovat:

- Raaka-aineiden hankinta: Arvioidaan materiaalien alkuperä ja niiden hankinnan vaikutukset ympäristöön.
- Tuotanto: Tarkastellaan energiankulutusta, kemikaalien käyttöä ja tuotantoprosessien ympäristövaikutuksia.
- Kulutus: Tuotteen käyttöikä ja sen vaikutukset käyttäjälle ja ympäristölle.
- Jäte ja kierrätys: Tuotteen elinkaaren lopussa syntyvän jätteen käsittely ja mahdollisuudet kierrätykseen

Elinkaariajattelu on tärkeä työkalu kestävän kehityksen edistämisessä ja ympäristövaikutusten vähentämisessä.

Ympäristömerkit

Ympäristömerkinnän tavoite:

- lisätä puolueetonta tietoa tuotteiden ympäristövaikutuksista
- ohjata tuotteiden valmistusta ja kulutusta ympäristöä säästävään suuntaan
- ympäristömerkkien avulla yritys voi tiedottaa kuluttajille tuotteensa kilpailukyvystä ympäristöasioissa
- yritykset voivat hyödyntää ympäristömerkin saaneita tuotteita myös tehdessään omia hankintojaan.
- tuotteen ympäristövaikutuksista tai energiankulutuksesta kertovia merkkejä on käytössä useita.
- osa virallisista ympäristömerkeistä, kuten Pohjoismainen ympäristömerkki ja Euroopan ympäristömerkki, kertovat laajasti tuotteiden ja palveluiden koko elinkaaren aikaisista ympäristövaikutuksista
- luomumerkit osoittavat, että elintarvike noudattaa EU:n asetuksen luomuehtoja
- energiamerkki on pakollinen energiaa käyttävissä laitteissa