Title: Siivousvälineet
Course: Puhtauspalvelualan perusteet

Monikäyttöistä siivousvälinettä voidaan hyödyntää eri käyttötarkoituksiin ja erilaisten kohteiden puhdistukseen. Ergonominen siivousväline mahdollistaa työntekijän ergonomisen työskentelyn ja vähentää kehon fyysistä rasitusta.

Kunnossa oleva ja puhdas siivousväline taas mahdollistaa tehokkaan työskentelyn ja puhtaan lopputuloksen.

Siivousvälineiden tulee olla käytössä hygieenisiä, helppo puhdistaa ja niiden tulee kestää esimerkiksi korkeita pesulämpötiloja ja voimakkaita puhdistusaineita. Taloudelliset ja kestävät siivousvälineet myös kuormittavat vähemmän ympäristöä.

Tässä osiossa tutustut ja opit erilaisista siivousvälineistä.

Siivousvälineet

Hyvä siivousväline voi olla joko erikoisväline, joka on tarkoitettu johonkin tiettyyn siivoustehtävään tai monitoimiväline, jota voidaan käyttää useissa eri käyttötarkoituksissa. Se on ergonomisesti työntekijän tarpeita vastaava ja mahdollistaa parhaan työtuloksen.

Hyvä työväline on rakenteeltaan ja materiaaliltaan mekaanista ja kemiallista kulutusta kestävä sekä helppo puhdistaa. Nykyaikaisen ja ergonomisen välineen valmistuksessa on huomioitu myös ympäristöystävällinen tuotanto.

Välineet tehdään käyttötarkoitusta vastaaviksi ja palvelemaan käyttäjäänsä.

Poistettava lika ja pintamateriaalit ohjaavat valitsemaan sopivimman työvälineen ja puhdistusmenetelmän.

Paras mahdollinen hyöty saadaan, kun sitä osataan käyttää oikein ja monipuolisesti.

Työtä voidaan keventää ja tehdä se ergonomisesti oikein, hyödyntämällä esim. säätövarsia, niveliä, erilaisia liittimiä sekä käyttämällä siivoustekstiileissä kostutusmenetelmiä.

Ammattitaitoa on huolehtia työvälineiden kunnosta ja puhdistamisesta. Likainen tai huonosti puhdistettu siivousväline levittää likaa ja mikrobeja poistamisen sijaan.

Siivousvaunut

Vaunut valitaan siivouskohteen pinta-alan, toiminnan sekä käytettävien menetelmien ja välineiden mukaisesti.

Kun siivottavaa pinta-alaa on paljon ja käytetään erilaisia menetelmiä ja välineitä, on siivousvaunu välttämätön edellytys niiden kuljetuksessa, säilytyksessä ja jätteiden keräilyssä.

- Tarvikekoreja tulee olla riittävästi ja niiden tulisi olla eri korkeuksille säädettävissä.
- Siivouspyyhkeiden ja moppien kuljettamisessa käytettäville astioille riittävä tila.
- Vaunun sivuilla tarpeeksi pitävät ja helppokäyttöiset välinepidikkeet pitkävartisille välineille.
- Siivousvaunun työntökahva säädettävä, jolloin työntekijä saa säätää ergonomisesti sopivaksi.

Siivouspyyhkeet

Siivouspyyhkeillä kuiva-, nihkeä-, kostea- ja märkäpyyhintään erilaisia pintoja. Oikein esivalmisteltu pyyhe irrottaa kevyesti kiinnittyneen lian ja kerää irtolian. Pyyhe toimii sekä yksinään että yhdessä toisen välineen kanssa

Siivouspyyhkeet jaotellaan käyttökohteen mukaan kesto- ja kertakäyttöisiin

- lattia
- kaluste
- ikkunapyyhkeet

Materiaalina käytetään pääsääntöisesti mikrokuituja, joita on saatavilla useita erityyppisiä. Pyyhkeet voivat olla kesto- ja kertakäyttöisiä. Pyyhe valitaan käyttötarkoituksen mukaan. Ergonomiselta, ekologiselta, tehokkaalta ja taloudelliselta siivouspyyhkeeltä vaaditaan useita ominaisuuksia.

Puhdas pyyhe taitellaan ennen pyyhkimisen aloittamista vaihtaen aina puhdas pinta edellisen likaantuessa. Kun pyyhettä käytetään lian sitomiseen, pyyhkeen laskostaminen on tärkeää.

Valmiiksi esivalmistellut pyyhkeet säästävät aikaa ja työ on järjestelmällistä. Usein eri pinnat puhdistetaan tietynvärisillä pyyhkeillä.  Pyyhkeiden käyttö oikeisiin kohteisiin helpottaa, kun värien käytöstä sovitaan etukäteen. Värikoodien käyttö lisää myös hygieenisyyttä.

Kertakäyttöiset siivouspyyhkeet soveltuvat erityisesti korkeaa hygieniaa vaativiin tiloihin,
myös kohteisiin, joissa ei ole pyyhkeiden huoltomahdollisuutta tai joissa likaa ei ole järkevä poistaa kestokäyttöisillä siivouspyyhkeillä. Pyyhkeet ovat useimmiten kuitukangaspyyhkeitä.

Siivouspyyhkeiden materiaaleina käytetään synteettisiä kuituja, muuntokuituja, luonnonkuituja ja säämiskää.
Synteettisistä kuiduista (tavallisimmin joko polyamidia tai polyesteriä) valmistetaan mikrokuituja, joita käytetään yleisimmin siivouspyyhkeiden materiaalina. Lähes kaikki nykyisin käytettäviä siivouspyyhkeet ovat mikrokuitua.

Mikrokuitu on erittäin hienoa kuitua, jopa 60–100 kertaa ohuempaa kuin hius. Mikrokuitupyyhkeessä on lialle runsaasti kiinnittymispaikkoja ja on kestävä materiaali.

Moppausvälineet

Moppauksen periaatteena on, että työntekijän ote välinevarresta pysyy koko ajan olkavarren alapuolella.

- kuiva – ja nihkeämoppauksessa otetaan hyvä ote ylemmällä kädellä alemman käden ohjatessa
- veden määrän lisääntyessä mopissa myös ylempi käsi alkaa ohjata moppia
- vältetään puristavaa otetta sekä kiertyviä selän asentoja.
- pää pidetään suorana, vuorottelemalla käsien paikkaa voidaan rasitus jakaa tasaisemmin molemmille käsi- ja olkavarsille.

Moppi kuljettaa likaa ja roskia edessään, joten sitä ei nosteta muutoin kuin lian jättöpaikalla. Työliikkeenä voi olla vaihdellen s-moppaus tai työntömoppaus. Työntömoppaukseen valittavalla työvälineellä tulee olla riittävä työleveys, jotta työ saadaan sujumaan tehokkaasti.

Mopatessa kuljetaan turvallisuussyistä eteenpäin aina kun se on mahdollista. Likatyyppi määrää, miten paljon puhdistusaineliuosta tai vettä tarvitaan lian irrottamiseen. Moppauksen jälkeen lattiaan mahdollisesti jäänyt kosteus sisältää puhdistusainejäämiä ja likaa. Mitä nihkeämmillä menetelmillä lika irtoaa ja tarttuu välineeseen, sitä puhtaampi lopputulos.

Moppipyyhkimet

Siivousalueen työllistävimmän kohteen, lattian, puhdistamiseen kuluu aikaa noin puolet työajasta.
Hyvä moppausväline helpottaa, keventää ja nopeuttaa lattioiden ylläpitosiivousta. Moppipyyhin on hyvä esimerkki monitoimisesta työvälineestä. Työleveyksiä vaihtelemalla väline saa uuden käyttötarkoituksen.

Kapea, esim. 35–40 cm, levykehys soveltuu koulusiivouksessa taulujen puhdistukseen ja yleisesti kaikkien kalusteiden, ovien, seinä- ja ikkunapintojen sekä tasopintojen nihkeä- ja kosteamoppaukseen.

Moppipyyhkimen eri suuntiin liikkuva nivel mahdollistaa kevyen liikuttelun. Nivel sekä matalan rakenteensa avulla väline ulottuu ahtaisiinkin paikkoihin, kuten kaappien alle.

5 Moppaustekniikka

Mopit

Moppi koostuu silmukoista tai avonaisista pitkistä tai lyhyistä langoista. Yleisimmin valmistettu mikrokuidusta tai eri kuiduista sekoitteena. Erikoismopit kuten vahausmoppi, kalustemoppi, käsimoppi ja hankausmoppi soveltuvat erityiskohteisiin ja laajentavat moppipyyhkimen käyttöalueita.

- nihkeämoppauksessa moppi nihkeytetään joko pelkällä vedellä tai puhdistusaineliuoksella.
- kostea- ja märkämoppauksessa käytetään lian poistoon tarvittavaa puhdistusainetta

Mitä kuivempi menetelmä, sitä kevyempi työ. Käytön jälkeen mopeista poistetaan irtolika ennen pesua ja pestään valmistajan suosittelemassa lämpötilassa.

Kuivainpyyhkimet

Käytetään moppipyyhkimen tavoin lattia-, taso- ja pystypintojen puhdistamiseen.
Kuivainpyyhin koostuu lattiakuivaimesta, välinevarresta sekä pyyhkeestä tai -mopista.

Väline on kevyt ja pyyhkeen oikeanlaisella käytöllä siitä voidaan saada monta puhdasta pintaa.

vileda moppaustekniikka suomi - YouTube

Siivoustekstiilien huolto

Siivouspyyhkeet, mopit, hankauslevyt ja laikat pysyvät hygieenisinä, kun ne pestään käytön jälkeen. Koneellinen siivoustekstiilien pesu vähentää siivoustyön kuormittavuutta ja säästää ympäristöä.

- pesulämpötiloja noudatetaan valmistajan suosituksia, useat kestävät 90 asteen pesulämpötilan.
- kohteissa, joissa tekstiilit eivät likaannu kovin runsaasti, puhdistuvat ne jo 60 asteen lämpötilassa.
- Mikrokuidun pesussa ei suositella zeoliittipitoisen pesuaineen, huuhteluaineen eikä erillisen valkaisun käyttöä.
- Siivouspyykki lajitellaan käyttötarkoituksen, likaisuuden ja pesulämpötilan mukaan.

 Kuivaimet

- Lattia- ja ikkunakuivaimia käytetään veden keräämiseen lattioilta, seiniltä ja ikkunapinnoilta. Kuivaamisen lisäksi teräväreunaisella kuivaimella voidaan lakaista sileiltä ja kovilta lattiapinnoilta irtoroskia ja pölyä.
- Lattiakuivaimen kumiosan vaihdettavuus parantaa hygieniaa ja pidentää välineen elinkaarta.
- Ikkunakuivainta käytetään ikkunoiden, peilien, sileiden ovi- ja kalustepintojen, liitutaulujen ja pienten seinätilojen kuivaamiseen.
- Yleisin liikerata ikkunaa kuivatessa on limittäinen pystysuora tai vaakasuora veto. Pystysuoraan työskentely on ergonomisesti parempi vaihtoehto.

Ikkunapesin

- Käytetään pääasiassa ikkunoiden pesuun, mutta voidaan myös pestä ovia, sileäpintaisia kalusteita ja seiniä. Välinevarren kanssa soveltuu hyvin nihkeäpyyhintään tai pölynpoistoon esim. katosta
- Ikkunapesimen runkoon kiinnitetään tekokuituinen, puuvillasekoitteinen tai mikrokuituinen nukkakangas.

Harjat ja rikkalapiot

Harjaa käytetään pintojen lakaisuun, kun poistetaan roskia tai kuivaa irtolikaa. Pesuharjaa tarvitaan kiinnittyneen tai pinttyneen lian irrottamiseen.
Harjan tehtävänä on koota ja irrottaa lika, jonka vuoksi se ei sovellu kovin hyvin lian sitomiseen ja kuljettamiseen.

Harjauksella poistetaan irtoroskia ja pölyä kaluste- ja tekstiilipinnoilta

- kalusteharja
- kumiharja

Pesuharjoja ovat mm.

- varreton, lyhytvartinen, pitkävartinen ja varteen liitettävä pesuharja,
- astianpesuharja, wc-harja, pulloharja, lattiakaivoharja ja saumaharja

Näillä puhdistetaan kiinnittynyttä ja pinttynyttä likaa.

Varteen liitettävä pesuharja soveltuu irtomattojen, seinien, katon ja lattian pesuun.

Rikkalapiota käytetään roskien ylös ottoon ja veden keräämiseen pieniltä pinnoilta silloin, kun vesi-imuria tai lattiakaivoa ei ole.

Säiliömallinen kannella suljettava tai pussillinen (kehys+irtopussi) rikkalapio lisää ergonomiaa, kun sitä ei tarvitse jatkuvasti tyhjentää.

Hankaavat pesimet

Pesimiä ovat varteen liitettävä ja kahvalla varustettu hankauspesin, laudepesin, hankauslevy-, pyyhe ja- sieni sekä teräslankapesin ja grillipesin.

Varteen liitettävä hankauspesin soveltuu seinien, kattojen, lauteiden, lattioiden ja portaiden pesuun.
Pestävän kohteen materiaali ja lika vaikuttavat valittavan hankauslevyn karkeuteen.

Annostelulaitteet ja välineet

Tarkoituksenmukainen annostelulaite takaa puhdistusaineen oikean annostelun.
Korkin tilalle kierrettävät tai korkin päälle laitettavat millilitran tarkkuudella toimivat annostelukorkit ja –pumput ovat käyttäjälle helpoin tapa annostella.

Erilaisia annostelupulloja käytetään pienien puhdistusainemäärien tai lattianhoitoaineiden levitykseen sekä siivouspyyhkeiden ja moppien nihkeytykseen.
Automaattiannostelija toimii sisäänrakennetun annostelijan avulla, joka annostelee puhdistusaineen määrän suoraan vesijohtoverkostosta tulevan veden mukaisesti.

Välinevarret

Nykyään yleisesti alumiinia, mutta myös lasikuituisia, muovisia varsia käytetään.
Alumiiniset, lasikuituiset ja muoviset varret ovat kevyitä, helposti puhdistettavia ja hygieenisiä.

Säätövarret (50-190cm) tuovat ergonomiaa ylläpitosiivoukseen ja teleskooppivarret (n.2,5-6m) auttavat täsmäsiivouksessa. Välinevarsissa käytetään lisäosina erilaisia kulmaniveliä sekä kartio- ja kierreliittimiä.