Title: Lika
Course: Puhtauspalvelualan perusteet

Puhtaanapidon eli siivouksen tavoite on poistaa pinnoilta tilojen toimintaa haittaavaa likaa. Puhtaanapidon tehtävänä on varmistaa tilojen toimivuus tilan käyttäjälle ja tavoitteena on pitää yllä tilan hygieenisyyttä, turvallisuutta sekä viihtyisyyttä.

Tässä osiossa opit mitä on lika ja mitä osatekijöitä tarvitset sen poistamiseen pinnoilta. Kun osaat tunnistaa lian opettelet valitsemaan sille oikean puhdistusmenetelmän, hoitomenetelmän ja suojausmenetelmän.

Aloita opiskelu opintomateriaaleista, tutustu aineiston verkkolinkkeihin ja tee lopuksi tentti. Suoritettuasi tämän osion voit jatkaa seuraavaan osioon.

Miksi siivotaan?

Siivoustyön tavoite on tarkoituksenmukainen puhtaus. Tavoitteen saavuttamiseksi ja menetelmävalintojen tueksi siivooja arvioi päivittäin työssään lian laatua, määrää ja sen poistamistarvetta. Kun siivoustyössä käytetään menetelmiä, joilla lika sidotaan pinnoilta siivousvälineeseen, siivous tukee myös sisäilman puhtautta.

Tilan toiminta määrää puhtaustasovaatimukset. Puhtaustasovaatimus tarkoittaa sitä, kuinka puhtaat tilan pinnat tulee olla, että ihminen voi työskennellä ja toimia siellä. Puhtaanapidon tavoitteena on ihmisen ja ympäristön toiminnan hyvinvoinnin turvaaminen. Puhtaanapidolla vaikutetaan terveellisyyteen, viihtyisyyteen, turvallisuuteen sekä rakennuksen ja tilojen kestävyyteen ja pintamateriaalin ulkonäköön.

Mitä lika on?

Lika on pinnoilta erilaisin puhdistusmenetelmin poistettavissa oleva, pinnan käyttötarkoitusta haittaava aine. (Suomen Standardisoimisliitto SFS ry:n Puhtausalan sanasto)

Lika on peräisin luonnosta, ihmisistä ja ihmisten toiminnasta. Suurin osa liasta (noin 80 prosenttia) kulkeutuu sisätiloihin ja tilasta toiseen tilaan käyttäjien jaloissa tai ilmavirran mukana. Nykykäsityksen mukaan tiloja ja pintoja ei siivota kauttaaltaan jokaisen siivouskerran yhteydessä, vaan siivous kohdennetaan tilan toiminnan kannalta kriittisiin pisteisiin ja kosketuspinnoille

Lika on ainetta, joka on häiritsevää, haitallista, vaarallista tai hyväksyttävää. Likaa voi esimerkiksi olla kalustepinnoilla oleva pöly. Kotioloissa se voi olla hyväksyttävää, mutta korkeanhygienian tiloissa se voi olla haitallista.

Lika, joka vaarantaa tilojen käyttäjien turvallisuutta ja terveyttä, tulee poistaa mahdollisimman pian. Siivoustarpeen kiireellisyyden määrittelee siis pinnalla oleva likatyyppi.

Siivousmenetelmä-, aine ja väline valitaan aina likatyypin sekä puhdistettavan pinnan mukaan. Jotta voidaan varmistua sopivasta puhdistustavasta, on tärkeää tietää lian laatu sekä likaisuusaste.

Lika kiinnittyy pinnoille monin eri tavoin. Kiinnittymislujuuteen vaikuttavat likahiukkasten muoto ja pinnan geometriset ominaisuudet, lian ja pinnan sähkövaraukset ja ilman suhteellinen kosteus. Hienojakoinen lika voi imeytyä ja sitoutua pinnalle. Hiukkaslika voi kiinnittyä alustaan väliaineen, esimerkiksi öljyn tai rasvan, välityksellä.

Lika voi sitoutua alustaan myös kemiallisella reaktiolla silloin, kun lika reagoi pinnan raaka-aineiden kanssa. Kosteissa tiloissa kalkkisaostumat syntyvät saippuan, veden ja lian kemiallisessa reaktiossa. Sähköistyvät pinnat keräävät herkästi hiukkaslikaa esimerkiksi pölyä.

LIKATYYPIT

IRTOLIKA

Kuiva tai märkä lika, joka ei ole kiinnittynyt tai tunkeutunut pintaan (SFS 5967)

Kuiva irtolika (hiekka, pöly, hiukset)

- kuiva menetelmä (lakaisu, harjaus, imurointi tai pyyhkiminen)
- nihkeä menetelmä
- märkä irtolika (kura, vesipisarat, eritteet)
- kostea tai märkämenetelmä
- pesu

KIINNITTYNYT LIKA

Kuivunut tai nihkeä, pintaan laajalle alalle tarttunut lika, joka on poistettavissa ylläpitosiivousmenetelmin (SFS 5967)

- nihkeä-, kostea- tai märkämenetelmä
- koneellisesti tai käsin

PINTTYNYT LIKA

Pitkän ajan kuluessa muodostunut likakerrostuma, jonka poistamiseen tarvitaan perussiivousmenetelmiä (SFS 5967)

Pinttynyttä likaa on esimerkiksi noki, vahakerrokset ja kalkkisaostumat.

- kostea tai märkämenetelmä
- pesu

TAHRA

Pienelle alalle oleva kiinnittynyt tai pinttynyt lika (SFS 5967)

- Tahrat poistetaan mahdollisimman nopeasti raaputtamalla, imeyttämällä, pyyhkimällä, tai pesumenetelmin.

ERITETAHRA

Ihmisestä tai eläimestä peräisin oleva nestemäinen tai kuivunut erite esim.

- veri
- uloste
- oksennus

Eritetahra poistetaan tilasta aina heti kun se havaitaan. Poistamisessa käytetään desinfioivaa puhdistusainetta.

MIKROBILIKA

Mikrobi- eli pieneliölikaa on esimerkiksi

- terveydenhuollon laitoksissa
- elintarviketeollisuudessa
- puhdastiloissa olevaa toiminnalle tai terveydelle haitallista likaa  (SFS 5967)

Yksittäistä mikrobia ei voi paljain silmin nähdä. Mikrobilikaa voi olla pinnoilla tai ilmassa ja se voi olla toiminnan kannalta haitallista tai vaarallista.

BIOFILMI

”Mikrobien ympärilleen erittämä suojakerros, joka vaikuttaa mikrobien poistamista pinnoilta” (SFS 5967)

Lian koostumus

Lika on seos, joka sisältää monia fysikaalisilta ja kemiallisilta ominaisuuksiltaan erilaisia aineita. Liassa on yleensä mukana sekä kiinteitä että nestemäisiä aineosia, jotka voivat olla vesiliukoisia tai veteen liukenemattomia.

Vesiliukoista likaa:

- suola, erilaiset sokerit, valkuaisaineet ja kasvi- ja hedelmähapot
- kuivunut lika irtoaa, kun vesimolekyylit tunkeutuvat likahiukkasten joukkoon
reagoiden hiukkasten kanssa ja muodostaen uuden tasa-aineisen seoksen

Veteen liukenematonta kiinteää likaa:

- savi, pöly, noki, multa ja erilaiset kalkkisaostumat, joita syntyy, kun vedessä olevat
suolat reagoivat saippuan kanssa tai kova, mineraalipitoinen vesi haihtuu jättäen pinnalle kiinteät hiukkaset
- lika ei reagoi kemiallisesti veden kanssa, vaan muodostaa tasaisen seoksen
kuten rasvat, öljyt, vahat
- veteen joutuessaan ne sekoittuvat siihen pienen pieninä pisaroina, mutta vettä kevyempinä nousevat pian pintaan. Vedessä olevaa rasvan ja öljyn seosta nimitetään emulsioksi
- jotta rasva saadaan pysymään tasaisesti pieninä pisaroina vedessä, veteen pitää lisätä emulgaattoria eli puhdistusainetta

Lian sisään kantautumisen estäminen

Siivouksen kannalta on tärkeää pyrkiä ehkäisemään jo ennalta lian pääsy sisätiloihin. Toimivaan sisäänkäyntiin kuuluu oven ulkopuolella oleva riittävän kokoinen päällystetty ja katettu alue. Lisäksi oven eteen voidaan asentaa säänkestävä ritilä, johon osa liasta jää.

Tuulikaappiin sijoitettavien mattojen tarkoitus on estää karkean lian pääsy sisätiloihin. Tuulikaappimattoina voidaan käyttää kumimattoja, alumiini- ja kumiritilämattoja, harjasmattoja tai muovimattoja.

Kosteus ja hieno irtolika pysäytetään tekstiilimatoilla, joka voidaan sijoittaa heti tuulikaapin jälkeen. Tekstiilipintaiset matot voivat olla joko omistusmattoja tai vuokramattoja. Mattoja huolletaan vaihtovälin ajan imuroimalla tai mattolakaisimella. Matot vaihdetaan likaantumisen ja kävijämäärän mukaan.

Siivouksen keinot sisäilman parantamisessa

Huonepöly ja sen määrä on yksi sisäilmaston laatutekijä. Huonepölyn lähteitä ovat mm. ulkoilma ja rakennuksen ulkoympäristö, ihminen (tilan käyttäjät), eläimet sekä rakennus-, sisustus-, ja tekstiilimateriaalit. Huonepöly sisältää allergiaa aiheuttavia epäpuhtauksia. Siivouksen keinoin voidaan sisäilmaston laatua parantaa vähentämällä huonepölyn määrää.

Siivoustaajuus ohjaa kiinteistön henkilökuormitus. Siivousmenetelmät valitaan lian laadun perusteella ja siivous kohdistetaan oikein määrittelemällä paras siivousajankohta ja lian poistamistarve.

Sisäilmaston laatu on useiden tekijöiden summa. Yksin siivoushenkilöstö ei voi vaikuttaa sisäilmaston laatuun vaan tilan käyttäjillä on myös suuri vastuu asiassa. Siivottavuuden parantamisella päästään yhdessä hyvään lopputulokseen.

Testaa tietosi

Perehdy lika osion opetusmateriaaliin ja sen jälkeen testaa tietosi liasta ja sen poistamisesta. Testissä on 15 oikein/väärin väittämää. Sinun tulee saada kaikki oikein, jotta olet läpäissyt testin. Testin kysymykset vaihtuvat jokaisella kerralla.